b'\n_START_ARTICLE_\nKino studijos\n_START_SECTION_\nIstorija\n_START_PARAGRAPH_\nKino studijos kaip akademin\xc4\x97 disciplina yra visi\xc5\xa1kai naujas XX a. rei\xc5\xa1kinys. Iki to laiko kritikai daugiau atsi\xc5\xbevelg\xc4\x97 \xc4\xaf techninius filmo aspektus, tuo tarpu kino studijos film\xc4\x85 vertina ir kaip meno r\xc5\xab\xc5\xa1\xc4\xaf. Kadangi modernieji filmai atsirado tik XIX a. pabaigoje ir tie buvo tik \xc4\xafvairi savamoksli\xc5\xb3 prodiuseri\xc5\xb3 bei re\xc5\xbeisieri\xc5\xb3 k\xc5\xabryba, kino kritika, ypa\xc4\x8d akademin\xc4\x97, atsirado v\xc4\x97liau. Ankstyvosios kino mokyklos didesn\xc4\xaf d\xc4\x97mes\xc4\xaf skyr\xc4\x97 produkcijai ir subjektyviai filmo kritikai nei kritiniams po\xc5\xbei\xc5\xabriams ar istorijai ir teorijai, skirtoms studijuoti akademiniame lygmenyje. I\xc5\xa1leidus pirm\xc4\x85j\xc4\xaf kino film\xc4\x85, pagrindiniu kino studij\xc5\xb3 analizuojamu dalyku tapo oficial\xc5\xabs filmo k\xc5\xabrimo aspektai. Maskvos kinematografijos institutas (Moscow Film School) \xc4\xafsik\xc5\xabrusi 1919 metais buvo pirmoji mokykla pasaulyje, kuri skyr\xc4\x97 tiek d\xc4\x97mesio kinui. Jungtin\xc4\x97se Amerikos Valstijose Kino men\xc5\xb3 mokykla (School of Cinematic Arts) buvo pirmoji kino mokykla, kuri buvo \xc4\xafkurta susitarus su Kino meno ir mokslo akademija (Academy of Motion Picture Arts and Sciences). Jie taip pat buvo pirmieji, paruo\xc5\xa1\xc4\x99 kino studijas kaip pagrindin\xc4\xaf specializacijos dalyk\xc4\x85 1932\xc2\xa0\xe2\x80\x93 aisiais. Nuo to laiko universitetai prad\xc4\x97jo kurti skirtingas su kinu susijusias studij\xc5\xb3 programas, kuriose nebuvo matomi skirtumai tarp abstraktus ir praktinio po\xc5\xbei\xc5\xabri\xc5\xb3. Kitapus Holivudo vykstantis jud\xc4\x97jimas 1950\xc2\xa0m. kin\xc4\x85 past\xc5\xabm\xc4\x97jo didesn\xc4\x97s k\xc5\xabrybin\xc4\x97s laisv\xc4\x97s link. Kuriami filmai i\xc5\xa1rei\xc5\xa1k\xc4\x97 j\xc5\xb3 autori\xc5\xb3 po\xc5\xbei\xc5\xabr\xc4\xaf \xc4\xaf men\xc4\x85. Tai paskatino 1960\xc2\xa0m. vykus\xc4\xaf galutin\xc4\xaf kino studij\xc5\xb3, kaip akademinio \xc5\xa1vietimo programos, \xc4\xafsitvirtinim\xc4\x85. 1965\xc2\xa0m. kino kritikas Robinas Vudas (Robin Wood) savo ra\xc5\xa1tuose apie Alfred\xc4\x85 Hi\xc4\x8dkok\xc4\x85 (Alfred Hitchcock) teig\xc4\x97, jog \xe2\x80\x9eHi\xc4\x8dkoko filmai yra tokio pat sud\xc4\x97tingumo, kaip ir Viljamo \xc5\xa0ekspyro (William Shakespeare) k\xc5\xabriniai\xe2\x80\x9c (Robin Woods). Buvo akivaizdu, jog kino studijos yra b\xc5\xabtinos. Tad augant poreikiui ir vis\xc5\xb3 susidom\xc4\x97jimui, \xc4\xafvair\xc5\xabs pasaulio universitetai prad\xc4\x97jo kurti skirtingas kino studij\xc5\xb3 programas. Konkret\xc5\xabs kino studij\xc5\xb3 kriterijai nebuvo kuriami. Auganti kino industrijos bendruomen\xc4\x97 prad\xc4\x97jo kritikuoti, dokumentuoti, analizuoti filmus, i\xc5\xa1skirdama jo sudedam\xc4\x85sias dalis bei tyrin\xc4\x97dama jo bruo\xc5\xbeus, vertinimo kriterijus. Taip palaipsniui k\xc5\xabr\xc4\x97si kino studij\xc5\xb3 koncepcijos. XX am\xc5\xbeiaus pirmojoje pus\xc4\x97je sulaukus studij\xc5\xb3 pasisekimo ir populiarumo, kino industrijoje dirbantys asmenys tapo ne\xc4\xafkainojamais \xc5\xbeini\xc5\xb3 \xc5\xa1altiniais, d\xc4\x97stan\xc4\x8diais studentams universitetuose ar mokyklose, kuriose buvo orientuojamasi \xc4\xaf kino pramon\xc4\x99. Jie buvo labai suinteresuoti kelti ne tik kino industrijos lyg\xc4\xaf, bet ir gerinti studij\xc5\xb3 kokyb\xc4\x99. Tod\xc4\x97l kai kurie kino industrijos atstovai remdavo mokyklas ir universitetus, r\xc5\xabpindavosi, kad jie b\xc5\xabt\xc5\xb3 apr\xc5\xabpinti \xc4\xafranga, reikalinga kurti filmus. Tokiu b\xc5\xabdu buvo keliamas kino studij\xc5\xb3 programos lygis. Puikus tokio suinteresuoto asmens pavyzdys buvo D\xc5\xbeord\xc5\xbeas Lukasas (George Lucas), kuris ne tik d\xc4\x97st\xc4\x97 universitete, bet ir paaukojo 175 milijonus doleri\xc5\xb3 Jungtini\xc5\xb3 Amerikos valstij\xc5\xb3 Kino men\xc5\xb3 mokyklai (School of Cinematic Arts).\n_START_SECTION_\nModernios kino studijos\n_START_PARAGRAPH_\n\xc5\xa0iais laikais kino studijos egzistuoja visame pasaulyje ir yra d\xc4\x97stomos tam tikrose specializuotose mokyklose bei universitetuose. \xc5\xa0ios studij\xc5\xb3 programos \xc4\xafprastai apima tokius d\xc4\x97stomus dalykus, kaip kino istorija, kult\xc5\xabra bei visuomen\xc4\x97. Daugyb\xc4\x97 universitet\xc5\xb3, koled\xc5\xbe\xc5\xb3 ir meno mokykl\xc5\xb3 studijas nukreipia \xc4\xaf kino film\xc5\xb3 analizavim\xc4\x85, ta\xc4\x8diau studijuojam\xc5\xb3 program\xc5\xb3 \xc4\xafvairov\xc4\x97 bei mokymo metodai visame pasaulyje vis labiau ple\xc4\x8diasi. Da\xc5\xbenai kino studijos yra jungiamos su medij\xc5\xb3 ir televizijos studijomis. Puikus tokio tipo studij\xc5\xb3 pavyzdys Lietuvoje yra K\xc5\xabrybini\xc5\xb3 industrij\xc5\xb3 programa, d\xc4\x97stoma Vilniaus Gedimino technikos universitete. K\xc5\xabrybini\xc5\xb3 industrij\xc5\xb3 studij\xc5\xb3 programoje, apiman\xc4\x8dioje daugyb\xc4\x99 k\xc5\xabrybin\xc4\x97s ekonomikos sri\xc4\x8di\xc5\xb3, kino studijos yra vienas d\xc4\x97stom\xc5\xb3 dalyk\xc5\xb3. Id\xc4\x97ja universitetuose d\xc4\x97styti kino studijas yra gana nauja, ta\xc4\x8diau kiekvien\xc4\x85 dien\xc4\x85 augan\xc4\x8di\xc5\xb3 ir vis didesn\xc4\x99 \xc4\xaftak\xc4\x85 \xc4\xafgyjan\xc4\x8di\xc5\xb3 nauj\xc5\xb3j\xc5\xb3 technologij\xc5\xb3, toki\xc5\xb3 kaip 3D filmai ar \xe2\x80\x9eYouTube\xe2\x80\x9c, d\xc4\x97ka, filmai vis da\xc5\xbeniau yra naudojami kaip edukacin\xc4\x97 priemon\xc4\x97, padedanti susipa\xc5\xbeinti su viso pasaulio kult\xc5\xabra ir menu. \xc5\xa0iuolaikiniuose universitetuose dalykai d\xc4\x97stomi pasitelkiant populiariausi\xc4\x85 21\xc2\xa0\xe2\x80\x93 ojo am\xc5\xbeiaus informacin\xc4\xaf kanal\xc4\x85\xc2\xa0\xe2\x80\x93 internet\xc4\x85\xc2\xa0\xe2\x80\x93 ir jo teikiamus privalumus. D\xc4\x97l did\xc4\x97jan\xc4\x8dios kino studij\xc5\xb3 \xc4\xafvairov\xc4\x97s ir nauj\xc5\xb3 mokymo metod\xc5\xb3, atsirado ir \xc4\xafvairi\xc5\xb3 kino kritikos studij\xc5\xb3 program\xc5\xb3. Kiekviena mokymo institucija yra atsakinga u\xc5\xbe savo kino studij\xc5\xb3 program\xc5\xb3 kokyb\xc4\x99, ir kuria jas, atsi\xc5\xbevelgdama tiek \xc4\xaf bendras tendencijas, tiek \xc4\xaf nauj\xc5\xb3 moduli\xc5\xb3 atsiradim\xc4\x85, o patys studentai paprastai tikisi ir siekia studijuodami pagerinti savo \xc5\xbeinias kino srityje, prapl\xc4\x97sti \xc5\xbeodyn\xc4\x85 bei terminologij\xc4\x85, kurie pad\xc4\x97t\xc5\xb3 analizuoti kin\xc4\x85 ir filmus, taip pat, \xc5\xbeinoma, susipa\xc5\xbeinti su kino industrijos ateities perspektyvomis. Lietuvoje, pavyzd\xc5\xbeiui, Lietuvos muzikos ir teatro akademijoje studentai yra ruo\xc5\xa1iami b\xc5\xabti ne tik kino k\xc5\xabr\xc4\x97jais, bet ir kinotyrininkais, kino kritikais. Kino studijos taip pat yra integruojamos su kitomis studij\xc5\xb3 programomis, tokiomis kaip vaizdo re\xc5\xbeis\xc5\xabra, kinotyra bei kino dramaturgija.\n_START_SECTION_\nKino studijos JAV\n_START_PARAGRAPH_\n\xc5\xa0iuo metu 144 skirtingi koled\xc5\xbeai visoje \xc5\xa1alyje si\xc5\xablo kino studijas, kaip pagrindin\xc4\x99 studij\xc5\xb3 program\xc4\x85. \xc5\xa0is skai\xc4\x8dius kasmet auga, nes susidom\xc4\x97jimas kino studijomis vis didesnis. Koled\xc5\xbeai, kuriuose kino studijos yra tik dalis men\xc5\xb3 ir komunikacijos moksl\xc5\xb3 programos, skiriasi nuo t\xc5\xb3, kurie koncentruojasi tik \xc4\xaf kin\xc4\x85. JAV kino industrij\xc4\x85, pagal pagaminam\xc5\xb3 film\xc5\xb3 kiek\xc4\xaf lenkia tik Indija, tod\xc4\x97l nenuostabu, kad susidom\xc4\x97jimas kinu \xc5\xa1ioje \xc5\xa1alyje yra mil\xc5\xbeini\xc5\xa1kas. Tam, kad gaut\xc5\xb3 mokslin\xc4\xaf laipsn\xc4\xaf, asmuo turi b\xc5\xabti link\xc4\x99s sieti savo karjer\xc4\x85 su film\xc5\xb3 produkcija, ypatingai su film\xc5\xb3 re\xc5\xbeisavimu ir prodiusavimu, o pasirink\xc4\x99 \xc5\xa1ias studijas, analizuoja filmus akademiniu lygiu.\n_START_SECTION_\nKino studijos Lietuvoje\n_START_PARAGRAPH_\nKino studij\xc5\xb3 program\xc4\x85 (bakalauro laipsn\xc4\xaf) si\xc5\xablo Lietuvos muzikos ir teatro akademija. Studij\xc5\xb3 programos pagrind\xc4\x85 sudaro kinotyros bei kit\xc5\xb3 praktini\xc5\xb3 ir teorini\xc5\xb3 menini\xc5\xb3 \xc4\xafg\xc5\xabd\xc5\xbei\xc5\xb3 lavinimas. Integruotai d\xc4\x97stomi kinotyros teorijos ir praktikos dalykai skatina skirtingai analizuoti ir vertinti meno rei\xc5\xa1kinius, kriti\xc5\xa1kai m\xc4\x85styti ir dirbti savaranki\xc5\xa1kai. Kinotyros meno studijomis ugdoma erudicija, komunikaciniai ir kiti bendrieji geb\xc4\x97jimai. Taip pat LMTA (Lietuvos muzikos ir teatro akademija) si\xc5\xablo studijuoti kino dramaturgij\xc4\x85, vaizdo re\xc5\xbeis\xc5\xabr\xc4\x85 bei vaizdo operatoriaus specialyb\xc4\x99._NEWLINE_Kol kas LMTA yra vienintel\xc4\x97 auk\xc5\xa1toji mokykla Lietuvoje, si\xc5\xablanti b\xc5\xabtent kino studij\xc5\xb3 program\xc4\x85, ta\xc4\x8diau kino studij\xc5\xb3 modul\xc4\xaf galima rasti ir kai kuriose kit\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3 studij\xc5\xb3 programose, o ir pa\xc4\x8di\xc5\xb3 studij\xc5\xb3 program\xc5\xb3, susijusi\xc5\xb3 su kinu, Lietuvoje yra ir daugiau: animacija (Vilniaus dail\xc4\x97s akademijoje), audiovizualinis menas (\xc5\xa0iauli\xc5\xb3 universitete).'